b"\n_START_ARTICLE_\nCentre hist\xc3\xb2ric d'Ulldemolins\n_START_SECTION_\nDescripci\xc3\xb3\n_START_PARAGRAPH_\nPoblaci\xc3\xb3 situada a 651 metres, en una \xc3\xa0mplia plana de la vall del riu Montsant abans que aquest s'engorgi dins el congost de Fraguerau, entre les serres del Montsant i de la Llena. El nucli urb\xc3\xa0 \xc3\xa9s situat dalt d'un tossalet a la riba dreta del riu._NEWLINE_El poble presenta una estructura allargassada, amb el carrer Major que condueix cap a l'esgl\xc3\xa9sia i vertebra el conjunt urb\xc3\xa0, el qual \xc3\xa9s compost per cases unifamiliars de planta, un o dos pisos i golfes, bastides generalment per paredat i materials diversos._NEWLINE_El 1166 li fou atorgada carta de poblaci\xc3\xb3, i una segona carta de poblaci\xc3\xb3 \xc3\xa9s datada del 1175 a favor d'Arnau Dom\xc3\xa8nec qui reb\xc3\xa9 la senyoria del lloc el 1187. des del segle XIV form\xc3\xa0 part del comtat de Prades. Adquir\xc3\xad bona import\xc3\xa0ncia el segle passat, el 1860 hi havia censats 1479 habitants._NEWLINE_Proper al poble hi ha un bon nombre d'ermites, al vessant nord del Montsant, i el poble mantingu\xc3\xa9 durant molts anys plets amb el monestir de Scala Dei per la propietat d'aquestes i d'altres indrets de la serra."